
1. Իրավական ակտի անհրաժեշտությունը (նպատակը)
[bookmark: _GoBack]Սույն նախագծի ընդունման նպատակն է ՀՀ Լոռու մարզի Սպիտակ քաղաքի Խնկոյան 134 հասցեում կառուցված բազմաբնակարան շենքի բնակարանների հատկացմամբ լուծել նույն հասցեում երկրաշարժից հետո կառուցված փայտյա, անբավարար տեխնիկական վիճակում գտնվելու հետևանքով քանդված, թվով 2 հանրակացարանային շենքերում բնակվող ընտանիքների բնակարանային խնդիրները՝ նվիրաբերության միջոցով, ինչպես նաև, չբաշխված բնակարանների հաշվին, համալրել ՀՀ աշխատանքի և սոցիալական հարցերի նախարարության «Օթևան» ՊՈԱԿ-ի սոցիալական բնակարանային ֆոնդը՝ ՀՀ կառավարության 2026 թվականի սեպտեմբերի 10-ի N 1029-Ն որոշմամբ սահմանված կարգով համապատասխան հերթացուցակներում ներառված՝ բնակելի տարածություն ստանալու իրավունք ունեցող սոցիալապես անապահով և հատուկ խմբերին դասված անձանց հատկացնելու նպատակով:

1.1. Կարգավորման հարաբերությունների ներկա վիճակը և առկա խնդիրները
	Սպիտակ քաղաքի Խնկոյան 134 հասցեում գտնվող բազմաբնակարան շենքը կառուցվել է պետական միջոցների հաշվին և գտնվում է ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեի հաշվեկշռում: Այն կառուցվել է նույն հասցեում երկրաշարժից հետո կառուցված փայտյա, անբավարար տեխնիկական վիճակում գտնվելու հետևանքով քանդված թվով 2 հանրակացարանային շենքերում բնակվող ընտանիքների բնակարանային խնդիրները լուծելու նպատակով:
Նախկին հանրակացարանյին շենքում քաղաքացիները բնակվել են օրդերի հիման վրա՝ բնակելի տարածքը զբաղեցնելու իրավունքով։
2021 թվականին նշված իրավունքով բնակվող անձանց տրվել են ծանուցագրեր, որոնց հիման վրա պարտավորվել են ազատել հանրակացարանները՝ բազմաբնակարան բնակելի շենք կառուցելու նպատակով։ Ծանուցագրում նշվել է, որ բնակելի շենքի կառուցման ավարտից հետո շահառուների ցանկը հաստատվելու է ՀՀ կառավարության սահմանված չափորոշիչների համաձայն։
Ներկայում, նախկին հանրակացարաններում բնակվող և ծանուցագիր ստացած ընդամենը 31 ընտանիքներից 1-ի միակ բնակիչը մահացած է և ժառանգ չունի, 3 ընտանիք ներկա պահին բնակվում են ՌԴ-ում (2010, 2019 և 2023 թվականներից), 8 ընտանիք պետական տարբեր ծրագրերի շրջանակներում ստացել են բնակարան կամ բնակարան գնելու վկայագիր, սակայն այս պահին միայն 2 ընտանիք է  բնակվում պետական ծրագրերով ձեռք բերված բնակարանում, 1-ը՝ իրեն տրամադրված բնակարանը օտարել է և բնակվում է եղբոր վագոն-տնակում, 1-ը՝ տրամադրված ԲԳՎ-ն ստացել է, սակայն այն չի իրացրել, մնացած 4 ընտանիքները, պայմանավորված ընտանիքի կազմի փոփոխությամբ, իրենց հատկացված բնակարանից չեն օգտվում և ունեն փաստացի բնակարանի կարիք:
Պետական տարբեր ծրագրերի շրջանակներում բնակարան ստացած 8 ընտանիքներից 4-ը գտնվում են սոցիալ-տնտեսական վատ պայմաններում և ըստ էության չեն բնակվում այդ բնակարաններում:
Ընտանիքների ցանկը, բնակարանի չափի վերաբերյալ հաշվարկ-հիմնավորումները կցվում են՝ համաձայն N 1 և N 2 հավելվածների: 

	1.2 Առկա խնդրի առաջարկվող լուծումը
Նախագծի ընդունմամբ հնարավորություն կտրվի սահմանել բնակարանների բաշխման ընթացակարգերը և մեկնարկել Սպիտակ քաղաքի Խնկոյան 134 հասցեում կառուցված շենքի բնակարանների բաշխման, ինչպես նաև չբաշխված՝ բնակարանները, որպես սոցիալական բնակարանային ֆոնդ, ՀՀ աշխատանքի և սոցիալական հարցերի նախարարության «Օթևան» ՊՈԱԿ-ին հատկացնելու գործընթացը: Ընդ որում, նախագծով առաջարկվում է վերոնշյալ շենքի բնակարանները նվիրաբերել նախագծի N 1 հավելվածում ներառված անձանց՝ բնակարանների նկատմամբ սեփականության իրավունքը գրանցելու օրվանից սկսած՝ 10 տարի ժամկետով բնակարանների օտարումն արգելելու պայմանով:
Նախագծով նախատեսվում է նվիրաբերության պայմանագրեր կնքել այն անձանց հետ, ովքեր որոշումն ընդունվելու օրվան նախորդող երեսունվեց ամսվա ընթացքում Հայաստանի Հանրապետությունում փաստացի գտնվել են 183 և ավելի օր։
2.Կարգավորման առարկան
 Նախագծով սահմանվում են Սպիտակ քաղաքի Խնկոյան 134 հասցեում կառուցված շենքի բնակարանների բաշխման իրավակարգավորումները:

    
   3. Իրավական ակտի կիրառման դեպքում ակնկալվող արդյունքը 

Իրավական ակտի ընդունման արդյունքում, պետական աջակցությամբ իրականացվող բնակարանային ապահովման ծրագրի շրջանակներում, կլուծվի կամ կբարելավվի աղետի գոտու բնակավայրերում երկրաշարժի հետևանքով բնակարան կորցրած ևս 26 ընտանիքների բնակարանային խնդիրը, ինչպես նաև կընդլայնվի ՀՀ աշխատանքի և սոցիալական հարցերի նախարարության «Օթևան» ՊՈԱԿ-ի սոցիալական բնակարանային ֆոնդը:

    4. Լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում սպասվելիք փոփոխությունների մասին

Նախագծով ՀՀ պետական բյուջեի եկամուտների և ծախսերի ավելացում կամ նվազեցում չի նախատեսվում:

    5.Կապը ռազմավարական փաստաթղթերի հետ. Կառավարության 2021-2026թթ. ծրագիր, ոլորտային և/կամ այլ ռազմավարություններ.

	Նախագիծը բխում է ՀՀ կառավարության 2026 թվականի հունվարի 8-ի N 16-Լ որոշմամբ հաստատված Հայաստանի տնտեսական և ինստիտուցիոնալ վերափոխման դոկտրինի 92-րդ կետի 6-րդ ենթածրագրի պահանջներից, այն է՝ աջակցող բնակարանային ծառայությունների և սոցիալական բնակարանային ծառայության ընդլայնում, ինչպես նաև ՀՀ կառավարության 2021-2026 թթ. ծրագրի 4.6-րդ կետից, մասնավորապես՝ իրականացվելու են ծրագրեր՝ ուղղված կացարանի կարիք ունեցող ընտանիքների բնակարանային խնդիրների լուծմանը:
